**Vedtekter for Svalbard kirkeråd**

**§ 1 Svalbard kirkeråd**

Svalbard kirkeråd skal representere Svalbard menighet og bistå soknepresten på Svalbard. Medlemmer i Svalbard kirkeråd er også styrets medlemmer i Svalbard Kirkelige stiftelse.

**§ 2 Svalbard kirkeråd sin organisering**

Svalbard kirkeråd består av soknepresten, samt fire medlemmer og fire varamedlemmer valgt av menighetens årsmøte. Ved forfall eller uttreden trer vara medlemmene inn i den rekkefølge de er valgt. Funksjonstiden for medlemmer og varamedlemmer er to år. Funksjonstiden som leder er ett år. Alle kan gjenvelges.

Svalbard kirkeråd har møter så ofte saksmengden tilsier det og når minst to medlemmer krever det. Kirkerådet er beslutningsdyktig når minst tre styremedlemmer møter og avgir stemme. Ved stemmelikhet gjør lederens stemme utslaget.

Leder og nestleder har sammen med soknepresten ansvar for å forberede møtene i Svalbard kirkeråd.

Møter i Svalbard kirkeråd holdes for åpne dører, dersom ikke kirkerådet selv har bestemt noe annet. Personalsaker og saker hvor taushetsplikt tilsier det, skal behandles for lukkede dører. Debatt om hvorvidt en sak skal behandles for åpne eller lukkede dører, foregår for lukkede dører.

**§ 3** **Svalbard kirkeråd sine oppgaver**

Svalbard kirkeråd skal ha sin oppmerksomhet henvendt på alt som kan gjøres for å styrke kirke- og menighetsliv på Svalbard. Kirkerådet skal også bistå soknepresten ved planlegging av steder, tidspunkter og frekvensen av gudstjenester på Svalbard.

Kirkerådet kan ta opp spørsmål vedrørende bemanning ved kirken, herunder så vel de faste stillinger som behovet for ekstrahjelp. Kirkerådet gir en prioritert uttalelse ved ansettelse av nytt personell ved Svalbard Kirke.

Kirkerådet forelegges budsjett og langtidsbudsjetter for Svalbard kirke, og gir råd i investeringssaker. Kirkerådet gir også råd i forvaltningen av gaver til Svalbard Kirke.

Kirkerådet kan ta opp spørsmål som vedrører kirkegårder og gravplasser på Svalbard og ha sin oppmerksomhet vendt mot kirkens bygninger og lokaler og uttale seg om forhold som bør rettes.

**§ 4 Møte og Talerett i Svalbard kirkeråd**

Ansatte i Svalbard kirke, biskopen, domprosten og en representant skriftlig utpekt av Longyearbyen lokalstyre har møte- og talerett, men ikke stemmerett i kirkerådet.

**§ 5 Årsmøtet i Svalbard kirkeråd**

Svalbard kirkeråd kaller sammen til menighetens årsmøte innen utgangen av mars hvert år. Innkalling til årsmøte skjer ved kunngjøring i Svalbardposten og på Svalbard kirke sin hjemmeside. Årsmøtet kan også kalles sammen oftere dersom kirkerådet bestemmer det, eller hvis 10 stemmeberettigete krever det. Årsmøtet uttaler seg om spørsmål som forelegges av Svalbard kirkeråd, biskopen, domprosten, samt om saker som møtet selv finner grunn til å ta opp.

På årsmøte skal revidert regnskap og årsmelding for Svalbard kirke legges frem for menigheten. Kirkerådet har ansvar for å engasjere revisor til revisjon.

Årsmøte velger selv ordstyrer. Vedtak fattes ved alminnelig flertall.

**§ 6 Valg av rådsmedlemmer til Svalbard kirkeråd**

Menighetens årsmøte velger hvert annet år:

* Fire medlemmer for to år av gangen
* Fire varamedlemmer for to år av gangen.
* En valgkomite på to medlemmer.

Valgene skjer som vanlig flertallsvalg og skal være skriftlig. Forslag til kandidater skal kunngjøres sammen med innkalling til det møtet der valget skal finne sted.

Følgende frister gjelder:

* Senest fire uker før valget finner sted skal det kunngjøres at alle som har stemmerett ved kirkerådsvalget kan sende inn forslag til kandidater til valgkomiteen.
* Årsmøtet med valg samt listen over kandidater til kirkerådet skal kunngjøres senest to uker før valget finner sted.
* Kunngjøring skal skje i Svalbardposten og på kirkens kunngjøringer.

Valget forberedes og gjennomføres av valgkomiteen. Etter årsmøtet konstituerer kirkerådet seg selv og velger leder og nestleder. Valget skjer skriftlig.

Stemmeberettigede på årsmøtet er medlemmer av Den norske kirke samt medlemmer av kirker Den norske kirke har økumenisk samarbeid med, og som bor på Svalbard.

**§ 7 Offer og Innsamling i Svalbard kirke**

Svalbard kirkeråd avgjør om det skal tas opp offer eller foretas innsamling i kirken, og forvalter de midler som blir samlet inn, bevilget eller gitt som gave til kristelig virksomhet på Svalbard, med mindre annet er fastsatt.

oOo

Disse vedtekter er vedtatt på menighetens årsmøte i Svalbard kirke den 24.feburar 2008.

Endret på menighetens årsmøte i Svalbard kirke den 21. mars 2023.